Hond gryp ‘rower’ tydens inbraakArgieffoto: https://pixabay.com ŉ Pitbull het Maandag in die vroeë oggendure tot sy eienaar se redding gekom toe gewapende rowers by sy huis in Port Elizabeth ingebreek en hom in sy slaapkamer oorval het. Kol. Priscilla Naidu, woordvoerder van die polisie, het gesê drie rowers het omstreeks 03:15 oor die muur by die huis in Noordeinde geklim en by die huis ingebreek. ŉ Buurman het gesien hoe die mans oor die muur klim en die polisie in kennis gestel. In die huis het een van die mans huishoudelike items bymekaar gemaak, terwyl die ander twee na die slaapkamer is waar die 30-jarige eienaar geslaap het. “Hulle het die man met ŉ mes aangeval en ŉ struweling het ontstaan. Die eienaar se hond het die een verdagte aangeval, terwyl die eienaar met die ander een gestoei het,” het Naidu gesê. Sy het gesê een van die aanvallers kon daarin slaag om uit die kamer te vlug. Hy en die aanvaller wat in die gang van die huis was, het die goed wat hulle bymekaar gemaak het net daar gelos en in die huiseienaar se VW Golf gevlug. Volgens Naidu het die derde verdagte egter geen kans gehad om te vlug nie aangesien die hond hom erg aan sy bene en aan sy oor gebyt het. Die polisie was kort daarna op die toneel en het die 30-jarige verdagte in die huis in hegtenis geneem. Hy is na ŉ hospitaal geneem vir behandeling, maar is later ontslaan en is tans in polisieaanhouding. Drie verdagtes is omstreeks 06:30 in Bethelsdorp vasgetrek nadat die gesteelde Golf in hul besit gevind is. Die verdagtes, onderskeidelik 21, 26 en 29 jaar oud, is in hegtenis geneem op aanklag van besit van ŉ gesteelde voertuig. Naidu het gesê dit word ondersoek of enige van hierdie verdagtes met die inbraak vroeër die oggend verbind kan word. Die verdagtes sal binnekort in die hof verskyn.